นายกรัฐมนตรี ห่วงใยปัญหาน้ำท่วม-ภัยแล้ง สั่งจนท.เร่งช่วยเหลือผู้ประสบภัยอย่างเต็มที่
นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์น้ำท่วมในพื้นที่จังหวัดนราธิวาสอย่างใกล้ชิด และแสดงความห่วงใยพี่น้องประชาชนผู้ประสบภัย เนื่องจากมีฝนตกหนักต่อเนื่องทำให้ระดับน้ำในแม่น้ำสายหลักทั้งแม่น้ำสายบุรี แม่น้ำบางนรา และแม่น้ำสุไหงโก-ลกเพิ่มสูงขึ้น จนเกิดน้ำท่วมบ้านเรือนประชาชนระลอก 2 จึงได้กำชับให้เจ้าหน้าที่ทั้งพลเรือนและกองทัพเร่งช่วยเหลือบรรเทาความเดือดร้อนอย่างเต็มที่ตามแผนที่วางไว้ให้ครอบคลุมทุกมิติ เพื่อคลี่คลายปัญหาให้ได้โดยเร็วที่สุด ล่าสุดมีรายงานพื้นที่ประสบภัย 5 อำเภอ และมีจำนวนผู้ประสบภัยกว่า 37,000 คน        นายกรัฐมนตรียังกล่าวถึงปัญหาภัยแล้งที่เกิดขึ้น โดยเฉพาะในภาคตะวันออกเฉียงเหนือว่า กระทรวงมหาดไทยได้ประกาศเขตให้ความช่วยเหลือผู้ประสบภัยแล้งทั่วประเทศแล้ว 11 จังหวัด และร่วมกับกองทัพจัดชุดออกสำรวจข้อมูลน้ำแยกเป็นน้ำอุปโภคบริโภคและน้ำเพื่อการเกษตร หากพบพื้นที่ใดขาดแคลนน้ำได้เร่งออกแจกจ่ายน้ำให้แก่ประชาชน รวมทั้งยังได้ขุดบ่อและนำน้ำใต้ดินขึ้นมาใช้เพื่อบรรเทาความเดือดร้อน โดยเน้นพื้นที่นอกเขตชลประทานเป็นพิเศษ อย่างไรก็ตาม ขอความร่วมมือเกษตรกรให้เพาะปลูกหรืองดเว้นตามคำแนะนำของเจ้าหน้าที่ ส่วนประชาชนทั่วไปควรใช้น้ำอย่างประหยัด         ทั้งนี้ นายกรัฐมนตรีจะลงพื้นที่ จ.ชัยภูมิ ในวันพุธที่ 25 ธ.ค.นี้ เพื่อตรวจติดตามการแก้ไขปัญหาภัยแล้งอย่างเร่งด่วน